নিজস্ব প্রতিবেদন: ফল জানাই। তাও নিয়মরক্ষা। পূর্ব নির্ধারিত সূচি অনুযায়ী সোমবার মেয়র নির্বাচন। ফিরহাদ হাকিমের সঙ্গে লড়াই বিজেপি প্রার্থী মীনাদেবী পুরোহিতের। যদিও সংখ্যার নিরিখে ফিরহাদের জয় নিশ্চিতই। দুপুর ১টা থেকে ভোটপ্রক্রিয়া শুরু হবে পুরসভার অধিবেশন কক্ষে। ফলাফল ঘোষণার পরই শপথ নেবেন কলকাতার নতুন মেয়র।  মেয়র নির্বাচনে স্থগিতাদেশ দেয়নি কলকাতা হাইকোর্ট। তাই পূর্ব নির্ধারিত সূচি অনুযায়ী সোমবার দুপুর একটায় শুরু হবে ভোট প্রক্রিয়া। রবিবার প্রাক্তন মেয়রকে ফোন করেন ববি হাকিম। সোমবার ভোটাভুটিতে শোভন চট্টোপাধ্যায়কে পুরসভায় আসার অনুরোধ করেন ভাবী মেয়র। বলে রাখি, এদিন বেহালার একটি অনুষ্ঠানে সুব্রত বক্সীর সঙ্গে দেখা গিয়েছে ববির পূর্বসূরীকে।  বিজেপি প্রার্থী মীনাদেবী পুরোহিত ফিরহাদ হাকিমের বিরুদ্ধে মনোনয়ন দাখিল করেছেন। ফলে নির্বাচন হচ্ছেই। যদিও সেই নির্বাচনে তৃণমূল প্রার্থীর জয় একপ্রকার নিশ্চিতই। বিদায়ী মেয়র শোভন চট্টোপাধ্যায় ভোট দিতে আসবেন কিনা তা নিয়ে কোনও নিশ্চয়তা নেই। তবে সংখ্যার নিরিখে নির্বাচনে জয় শুধু সময়ের অপেক্ষা ভাবী মেয়রের কাছে। পুরসভার অধিবেশন কক্ষে বিকেল তিনটে নাগাদ ফলাফল ঘোষণার পরেই মেয়র পদে শপথ নেবেন জয়ী প্রার্থী। তিনিই বেছে নেবেন ডেপুটি মেয়র সহ মেয়র পারিষদদের। মেয়র হিসেবে ফিরহাদের মনোনয়নের পরই আদালতে মামলা গড়িয়েছে। পচাত্তর নম্বর ওয়ার্ডের বাম কাউন্সিলর বিলকিস বেগম মামলা দায়ের করেন। বিরোধীদের দাবি, পুর আইনের ৬ নং ধারার সঙ্গে সঙ্গে ৭ নং ধারা সংশোধনের প্রয়োজন ছিল। এই ধারায় বলা আছে কোনও কারণে কেউ সদস্যপদ হারালে তিনি আর মেয়র থাকতে পারবেন না। তাঁদের আরও দাবি, সংবিধানের ২৪৩ এর R ধারা অনুযায়ী নির্বাচিত নন এমন কেউ পুর বোর্ডের মিটিংয়ে অংশ নিতে পারবেন না সেই মামলার পরবর্তী শুনানি ১৭ ডিসেম্বর। তবে যেহেতু আদালত মেয়র নির্বাচনে স্থগিতাদেশ দেয়নি, তাই পূর্ব নির্ধারিত সূচি অনুযায়ী ফিরহাদ হাকিমের মেয়র পদে শপথ শুধু সময়ের অপেক্ষা...